CELEX: 22016A1222(01)
Language: mt
Date: 2016-11-28 00:00:00
Title: Ftehim dwar l-Akkwisti u l-Iskambju ta' Servizzi bejn l-Unjoni Ewropea u l-Istati Uniti tal-Amerka (US-EU-01)

22.12.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 350/3
               
            TRADUZZJONI
      FTEHIM DWAR L-AKKWISTI U L-ISKAMBJU TA' SERVIZZI
      bejn l-Unjoni Ewropea u l-Istati Uniti tal-Amerka
      (US-EU-01)
      
      L-Unjoni Ewropea (UE) u l-Istati Uniti tal-Amerka, minn hawn 'il quddiem imsejħa l-Partijiet, bix-xewqa li jżidu l-interoperabbiltà, ir-rieda u l-effikaċja tal-Forzi Militari rispettivi tagħhom permezz ta' iktar kooperazzjoni loġistika, iddeċidew li jikkonkludu dan il-Ftehim dwar l-Akkwisti u l-Iskambju ta' Servizzi (dan il-Ftehim).
      Artikolu I
      Għan
      Dan il-Ftehim qed isir bil-għan li jiġu stabbiliti termini, kondizzjonijiet u proċeduri bażiċi li jiffaċilitaw l-għoti reċiproku ta' Appoġġ Loġistiku, Provvisti u Servizzi, kif inhu definit dak it-terminu fl-Artikolu II ta' dan il-Ftehim.
      Artikolu II
      Definizzjonijiet
      1.   Kif użati f'dan il-Ftehim u fi kwalunkwe Arranġament ta' Implimentazzjoni li jipprovdi proċeduri speċifiċi, japplikaw id-definizzjonijiet li ġejjin:
      
                  (a)
               
               
                  
                     Amministratur. L-amministratur ta' Athena.
               
            
                  (b)
               
               
                  
                     Athena. Il-mekkaniżmu li huwa s-suġġett tad-Deċiżjoni tal-Kunsill (PESK) 2015/528.
               
            
                  (c)
               
               
                  
                     Informazzjoni Klassifikata. L-informazzjoni u l-materjal (i) li l-iżvelar mhux awtorizzat tagħhom jista' joħloq livelli varji ta' dannu jew ħsara għall-interessi tal-Istati Uniti tal-Amerka, jew tal-UE jew ta' Stat Membru wieħed jew aktar tagħha; (ii) li jeħtiegu protezzjoni kontra żvelar mhux awtorizzat fl-interess tas-sigurtà tal-Istati Uniti tal-Amerka jew l-UE; u (iii) li għandhom klassifikazzjoni ta' sigurtà mogħtija mill-Istati Uniti tal-Amerika jew l-UE. L-informazzjoni tista' tkun f'forma verbali, viżiva, elettronika, manjetika jew dokumentarja, jew fil-forma ta' materjal, inkluż tagħmir jew teknoloġija.
               
            
                  (d)
               
               
                  
                     Skambju ta' Valur Ugwali. Ħlas għal trasferiment imwettaq skont dan il-Ftehim fejn huwa miftiehem li l-Parti Riċeventi għandha tissostitwixxi Appoġġ Loġistiku, Provvisti u Servizzi li hija tirċievi b'Appoġġ Loġistiku, Provvisti u Servizzi ta' valur monetarju ugwali.
               
            
                  (e)
               
               
                  
                     Stati Membri tal-UE. Stati li stabbilixxew bejniethom unjoni Ewropea msejħa “l-Unjoni” li jagħtu kompetenzi lilha biex jiksbu objettivi li għandhom komuni bejniethom.
               
            
                  (f)
               
               
                  
                     Kmandant tal-Operazzjoni tal-UE. L-awtorità militari tal-UE li teżerċita l-kmand ta' operazzjoni jew eżerċizzju militari tal-UE. Dan jinkludi kwalunkwe Kmandant ta' Missjoni tal-UE li jeżerċita l-kmand ta' missjoni militari tal-UE, fejn dak il-kmand jinkludi l-funzjonijiet normalment eżerċitati minn Kmandant ta' Operazzjoni.
               
            
                  (g)
               
               
                  
                     Arranġament ta' Implimentazzjoni. Ftehim supplimentari bil-miktub għal Appoġġ Loġistiku, Provvisti u Servizzi li jispeċifika d-dettalji, it-termini u l-kondizzjonijiet għall-implimentazzjoni ta' dan il-Ftehim.
               
            
                  (h)
               
               
                  
                     Fattura. Dokument mingħand il-Parti Fornitriċi li tkun qed titlob rimborż jew pagament għal Appoġġ Loġistiku, Provvisti u Servizzi speċifiċi mogħtija skont dan il-Ftehim u kwalunkwe Arranġament ta' Implimentazzjoni applikabbli.
               
            
                  (i)
               
               
                  
                     Appoġġ Loġistiku, Provvisti u Servizzi. Ikel, ilma, bażijiet, trasport (inkluż trasport bl-ajru), żejt mhux maħdum, żjut, lubrikanti, ħwejjeġ, servizzi tal-komunikazzjoni, servizzi mediċi, munizzjon, operazzjonijiet ta' appoġġ fil-bażi (u kostruzzjoni relatata ma' operazzjonijiet ta' appoġġ fil-bażi), servizzi ta' ħżin, użu ta' faċilitajiet, servizzi ta' taħriġ, parts tal-bdil u komponenti, servizzi ta' tiswija u manutenzjoni, servizzi ta' kalibrazzjoni, u servizzi portwarji. It-terminu jinkludi wkoll l-użu temporanju ta' vetturi bi skop ġenerali u oġġetti oħra ta' tagħmir militari mhux letali, fejn tali kiri jew self huwa permess skont il-liġijiet u r-regolamenti rispettivi tal-Istati Uniti tal-Amerka jew tal-Istati Membri rilevanti tal-UE li jkunu qed jipparteċipaw fl-operazzjoni tal-UE. It-terminu “Appoġġ Loġistiku, Provvisti u Servizzi” jirreferi għall-appoġġ, provvisti jew servizzi minn kwalunkwe, jew mill-kategoriji kollha msemmija iktar 'il fuq.
               
            
                  (j)
               
               
                  
                     Forzi Militari ta' Parti. Il-forzi militari tal-Istati Uniti tal-Amerka jew il-forzi militari tal-UE mifhuma bħala kontinġenti disponibbli lill-UE mill-Istati Membri tal-UE li jkunu qed jipparteċipaw fl-operazzjoni jew l-eżerċizzju tal-UE inkluż il-kwartieri ġenerali u l-elementi nazzjonali li jappoġġaw l-operazzjoni jew l-eżerċizzju.
               
            
                  (k)
               
               
                  
                     Ordni. Talba bil-miktub, f'format miftiehem u ffirmata minn individwu awtorizzat, għall-provvediment ta' Appoġġ Loġistiku, Provvisti u Servizzi speċifiċi skont dan il-Ftehim u kwalunkwe Arranġament ta' Implimentazzjoni applikabbli.
               
            
                  (l)
               
               
                  
                     Punt ta' Kuntatt (POC). Uffiċċju, aġenzija, individwu, jew fil-każ tal-Unjoni Ewropea, Uffiċjal tal-awtorizzazzjoni ta' Athena, li jkun awtorizzat minn Parti biex jiffirma Ordni li titlob jew taqbel li tipprovdi Appoġġ Loġistiku, Provvisti u Servizzi skont dan il-Ftehim, jew biex jinġabru jew isiru ħlasijiet għal Appoġġ Loġistiku, Provvisti u Servizzi pprovduti jew irċevuti skont dan il-Ftehim. Il-POCs huma elenkati fin-notifiki separati skambjati bejn Athena u d-Dipartiment tad-Difiża tal-Istati Uniti tal-Amerka.
               
            
                  (m)
               
               
                  
                     Parti Riċeventi. Il-Parti li tkun qed tordna u tirċievi Appoġġ Loġistiku, Provvisti u Servizzi.
               
            
                  (n)
               
               
                  
                     Sostituzzjoni in Natura. Ħlas għal Trasferiment imwettaq skont dan il-Ftehim fejn huwa miftiehem li l-Parti Riċeventi għandha tissostitwixxi Appoġġ Loġistiku, Provvisti u Servizzi li hija tirċievi b'Appoġġ Loġistiku, Provvisti u Servizzi ta' natura identika, jew sostanzjalment identika, taħt kondizzjonijiet miftiehma.
               
            
                  (o)
               
               
                  
                     Parti Fornitriċi. Il-Parti li tipprovdi Appoġġ Loġistiku, Provvisti u Servizzi.
               
            
                  (p)
               
               
                  
                     Trasferiment. Il-bejgħ (kemm għal ħlas f'munita, Sostituzzjoni in Natura, jew Skambju ta' Valur Ugwali), kiri, self, jew mod ieħor li temporanjament jipprovdi Appoġġ Loġistiku, Provvisti u Servizzi skont it-termini ta' dan il-Ftehim.
               
            Artikolu III
      Applikabbiltà
      1.   Dan il-Ftehim huwa mfassal biex jiffaċilita l-għoti reċiproku ta' Appoġġ Loġistiku, Provvisti u Servizzi bejn il-Partijiet li għandhom jintużaw primarjament waqt eżerċizzji, taħriġ, skjerament, dħul f'portijiet, operazzjonijiet jew sforzi kooperattivi oħra kombinati, jew għal ċirkostanzi jew eżiġenzi mhux previsti li fihom waħda mill-Partijiet jista' jkollha bżonn ta' Appoġġ Loġistiku, Provvisti u Servizzi.
      2.   Dan il-Ftehim japplika għall-provvediment ta' Appoġġ Loġistiku, Provvisti, u Servizzi mill-Forzi Militari ta' Parti waħda għall-Forzi Militari tal-Parti l-oħra bi ħlas lura fi flus kontanti jew il-provvvediment reċiproku ta' Appoġġ Loġistiku, Provvisti, u Servizzi għall-Forzi Militari tal-Parti Fornitriċi.
      3.   L-attivitajiet kollha tal-Partijiet skont dan il-Ftehim u kwalunkwe Arranġament ta' Implimentazzjoni għandhom jitwettqu f'konformità mal-liġijiet u r-regolamenti rispettivi tagħhom. L-obbligi kollha tal-Partijiet skont dan il-Ftehim u kwalunkwe Arranġament ta' Implimentazzjoni assoċjat għandhom ikunu soġġetti għad-disponibbiltà ta' fondi għal skopijiet bħal dawn. Sakemm mhux miftiehem mod ieħor bil-quddiem, Parti m'għandhiex tagħmel Ordni u tirċievi appoġġ skont dan il-Ftehim u kwalunkwe Arranġament ta' Implimentazzjoni assoċjat sakemm ma jkollhiex fondi (jew appoġġ maqbul in natura) disponibbli għal ħlas ta' tali appoġġ. Jekk Parti tiskopri li m'għandiex il-fondi biex tissodisfa l-obbligi tagħha, hija għandha tinnotifika fil-pront lill-Parti l-oħra, li għandu jkollha d-dritt li twaqqaf il-provvista tagħha ta' kwalunkwe appoġġ li kellu jitħallas b'dawn il-fondi. Dan m'għandux jaffettwa l-obbligu ta' xi Parti biex tħallas għal appoġġ li diġà rċeviet.
      4.   Il-punti li ġejjin mhumiex eliġibbli għal trasferiment skont dan il-Ftehim, u huma speċifikament esklużi mill-kopertura tiegħu:
      
                  (a)
               
               
                  sistemi ta' armi;
               
            
                  (b)
               
               
                  oġġetti prinċipali kompluti tat-tagħmir (ħlief għall-kiri jew self ta' vetturi bi skop ġenerali u oġġetti oħra ta' tagħmir militari mhux letali fejn tali kiri jew self ikun permess skont il-liġijiet u r-regolamenti rispettivi tal-Istati Uniti tal-Amerka u tal-Istati Membri tal-UE rilevanti li jkunu qed jipparteċipaw fl-operazzjoni tal-UE); u
               
            
                  (c)
               
               
                  kwantitajiet inizjali ta' sostituzzjoni u parts tal-bdil assoċjati mal-ordni inizjali ta' oġġetti prinċipali ta' tagħmir organizzattiv; madankollu, sostituzzjoni individwali u parts tal-bdil meħtieġa għal servizzi immedjati ta' tiswija u manutenzjoni jistgħu jiġu trasferiti.
               
            5.   Esklużi wkoll minn trasferiment minn kwalunkwe waħda mill-Partijiet skont dan il-Ftehim huma kwalunkwe oġġett li t-trasferiment tiegħu huwa pprojbit skont il-liġijiet u r-regolamenti rispettivi tal-Istati Uniti tal-Amerika jew tal-Istati Membri tal-UE rilevanti li jkunu qed jipparteċipaw fl-operazzjoni tal-UE. Skont il-liġijiet u r-regolamenti tal-Istati Uniti, l-Istati Uniti tal-Amerka attwalment ma jistgħux jittrasferixxu l-oġġetti li ġejjin skont dan il-Ftehim:
      
                  (a)
               
               
                  missili ggwidati;
               
            
                  (b)
               
               
                  mini navali u torpidows;
               
            
                  (c)
               
               
                  munizzjon nukleari (inkluż tali oġġetti bħal testati, sezzjonijiet ta' testati, projettili, munizzjoni ta' demolizzjoni u munizzjon ta' taħriġ);
               
            
                  (d)
               
               
                  apparat attwat bi skrataċ u propellanti;
               
            
                  (e)
               
               
                  chaff u distributuri ta' chaff;
               
            
                  (f)
               
               
                  settijiet ta' gwida għal bombi jew munizzjon ieħor;
               
            
                  (g)
               
               
                  munizzjon kimiku jew munizzjon (li ma jinkludux aġenti ta' kontroll ta' rvellijiet);
               
            
                  (h)
               
               
                  sors, prodott sekondarju, jew materjal nukleari speċjali, jew kwalunkwe materjal, artikolu, data, jew oġġett ieħor ta' valur li t-trasferiment tiegħu huwa soġġett għall-Att dwar l-Enerġija Atomika tal-1954 (Titolu 42, Kodiċi tal-Istati Uniti, Taqsima 2011, et seq.); u
               
            
                  (i)
               
               
                  oġġetti ta' tagħmir militari indikati bħala Tagħmir Militari Sinifikattiv fuq il-Lista ta' Munizzjon tal-Istati Uniti (Parti 121 tat-Titolu 22 tal-Kodiċi tar-Regolamenti Federali tal-Istati Uniti), ħlief kif permess skont id-definizzjoni ta' Appoġġ Loġistiku, Provvisti u Servizzi skont il-liġi tal-Istati Uniti.
               
            Artikolu IV
      Termini u kondizzjonijiet
      1.   Kull Parti għandha tagħmel l-aqwa sforzi tagħha, b'mod konsistenti mal-prijoritajiet rispettivi tagħha, biex tissodisfa t-talbiet mingħand il-Parti l-oħra skont dan il-Ftehim għal Appoġġ Loġistiku, Provvisti u Servizzi. Madankollu, meta Arranġament ta' Implimentazzjoni jkun fih standard aktar strett biex jissodisfaw talbiet bħal dawn, l-istandard fl-Arranġament ta' Implimentazzjoni għandu japplika.
      2.   L-ordnijiet jistgħu jsiru jew jiġu aċċettati biss mill-POCs, jew persuni nominati, identifikati mill-Partijiet f'notifika skambjata bejn l-Athena u d-Dipartiment tad-Difiża tal-Istati Uniti tal-Amerka.
      3.   Arranġament ta' Implimentazzjoni skont dan il-Ftehim jista' jiġi negozjat f'isem l-Istati Uniti tal-Amerka mid-Dipartiment tad-Difiża, rappreżentat mill-Kwartieri Ġenerali, Kmand tal-Forzi tal-Istati Uniti fl-Ewropa (USEUCOM), il-Kwartieri Ġenerali ta' Kmandi Kombattenti oħra tal-Istati Uniti, jew il-persuni nominati tagħhom. Arranġamenti ta' Implimentazzjoni jistgħu jiġu negozjati f'isem l-UE minn Athena, irrappreżentata mill-Amministratur jew il-persuna nnominata mill-Amministratur, jew mill-Kmandant tal-Operazzjoni tal-UE. L-Arranġamenti ta' Implimentazzjoni jistgħu jidentifikaw il-POCs u l-awtorizzazzjonijiet jew il-limitazzjonijiet speċifiċi tagħhom.
      4.   Qabel ma tissottometti Ordni bil-miktub, il-Parti Riċeventi għandha l-ewwel tikkuntattja l-POC tal-Parti Fornitriċi, inkluż permezz tat-telefon, fax, jew posta elettronika, biex tiżgura d-disponibbiltà, il-prezz, u l-metodu ta' ħlas lura mixtieq għall-materjal jew is-servizzi meħtieġa. L-Ordnijiet għandhom jinkludu l-elementi kollha tad-data fl-Anness A, kif ukoll kwalunkwe terminu u dettal ieħor meħtieġ biex isir it-Trasferiment. Formola Standard tal-Ordni hija mehmuża bħala Tabella A tal-Anness A. In-numru ta' dan il-Ftehim, US-EU-01, għandu jkun annotat fuq l-Ordnijiet u l-korrispondenza relatata kollha.
      5.   Iż-żewġ Partijiet għandhom iżommu rekords tat-tranżazzjonijiet kollha.
      6.   Il-Parti Riċeventi hija responsabbli għal:
      
                  (a)
               
               
                  Arranġamenti għall-ġbir u t-trasportazzjoni ta' provvisti miksuba skont dan il-Ftehim. Dan ma jipprekludix lill-Parti Fornitriċi milli tassisti fit-tagħbija ta' provvisti miksuba skont dan il-Ftehim fuq il-mezz ta' trasportazzjoni għall-ġarr.
               
            
                  (b)
               
               
                  Il-ksib ta' kwalunkwe rilaxx doganali applikabbli u l-arranġament ta' azzjonijiet uffiċjali oħra meħtieġa mir-regolamenti doganali applikabbli.
               
            7.   L-individwu indikat mill-Parti Riċeventi biex jirċievi l-Appoġġ Loġistiku, Provvisti u Servizzi f'isem il-Parti Riċeventi għandu jiffirma l-Formola Standard tal-Ordni (Anness A, Tabella A) fil-kaxxa t-tajba bħala evidenza tal-irċevuta. Jekk il-Formola Standard tal-Ordni ma tkunx disponibbli fil-punt tal-ħruġ tal-Parti Fornitriċi, l-individwu li jirċievi l-Appoġġ Loġistiku, Provvisti u Servizzi għandu jiffirma d-dokument ta' rċevuta pprovdut bħala sostitut mill-Parti Fornitriċi. In-numru ta' dan il-Ftehim, US-EU-01, għandu jitniżżel fuq d-dokument ta' rċevuta.
      8.   Il-Parti Fornitriċi għandha tkun responsabbli li:
      
                  (a)
               
               
                  Tinnotifika lill-Parti Riċeventi meta u fejn l-Appoġġ Loġistiku, Provvisti u Servizzi jkunu disponibbli għall-ġbir; u
               
            
                  (b)
               
               
                  Tibgħat id-dokument ta' riċevuta ffirmat lill-POC awtorizzat li jaċċetta l-Ordnijiet skont dan il-Ftehim. Id-dokument ta' riċevuta ffirmat għandu jiġi mehmuż mal-Formola tal-Ordni oriġinali.
               
            9.   Appoġġ Loġistiku, Provvisti u Servizzi rċevuti permezz ta' dan il-Ftehim m'għandux jiġu trasferiti mill-ġdid, la temporanjament u lanqas b'mod permanenti, lil ebda pajjiż ieħor, organizzazzjoni internazzjonali jew entità (minbarra l-persunal, l-impjegati jew l-aġenti tal-Forzi Militari tal-Parti Riċeventi) mingħajr il-kunsens bil-miktub minn qabel tal-Parti Fornitriċi miksub permezz tal-kanali applikabbli.
      Artikolu V
      Rimborż
      1.   L-Unjoni Ewropea għandha tiżgura li l-Istati Membri tagħha, direttament jew permezz ta' Athena, jirrimborżaw lill-Istati Uniti tal-Amerika għall-Appoġġ Loġistiku, Provvisti u Servizzi kollha provduti mill-Istati Uniti tal-Amerka skont dan il-Ftehim, f'konformità mal-proċeduri stabbiliti fl-Anness B.
      2.   L-Istati Uniti tal-Amerka għandha tirrimborża lil Athena għall-Appoġġ Loġistiku, Provvisti u Servizzi kollha provduti mill-Unjoni Ewropea skont dan il-Ftehim, f'konformità mal-proċeduri stabbiliti fl-Anness B.
      Artikolu VI
      Spejjeż eżentati jew esklużi
      Sa fejn jippermettu l-liġijiet u r-regolamenti applikabbli, il-Partijiet għandhom jiżguraw li kwalnukwe dazju, taxxa u ħlas simili faċilment identifikabbli ma jiġux imposti fuq attivitajiet imwettqa skont dan il-Ftehim. Il-Partijiet għandhom jikkooperaw biex jipprovdu dokumentazzjoni xierqa biex jimmassimizzaw l-għajnuna fiskali u doganali, inkluż taħt kwalunkwe ftehim applikabbli dwar l-għajnuna fiskali u doganali. Il-Partijiet għandhom jinfurmaw lil xulxin jekk il-prezz mitlub għal Appoġġ Loġistiku, Provvisti u Servizzi jinkludix taxxi jew dazji. Sabiex jiġi ddeterminat jekk dazji, taxxi jew ħlasijiet simili għandhomx jiġu imposti, il-prinċipji tal-ipprezzar fl-Artikolu V u l-Anness B jirregolaw l-valur tal-Appoġġ Loġistiku, Provvisti u Servizzi pprovduti mill-Parti Fornitriċi.
      Artikolu VII
      Responsabbilità
      Kull Parti tirrinunzja l-pretensjonijiet kollha li jista' jkollha (ħlief pretensjonijiet assoċjati mar-rimborż għall-assistenza pprovdut hawn taħt) kontra l-Parti l-oħra għad-danni jew it-telf jew il-qerda tal-proprjetà tagħha jew il-korriment jew il-mewt tal-persunal tagħha li jirriżultaw mill-attivitajiet tal-Forzi Militari, il-persunal, l-impjegati, l-aġenti, u l-kuntratturi (inkluż is-sottokuntratturi) tal-Parti l-oħra skont dan il-Ftehim. Il-pretensjonijiet ta' partijiet terzi ppreżentati kontra l-Istati Uniti tal-Amerka jew l-UE għal danni jew telf kkawżati mill-Forzi Militari, il-persunal, l-impjegati, l-aġenti, jew il-kuntratturi (inkluż is-sottokuntratturi) rispettivi tagħhom li jirriżultaw minn attivitajiet taħt dan il-Ftehim għandhom jiġu solvuti mill-Parti li kontriha jkunu ġew ippreżentati tali pretensjonijiet f'konformità mal-liġijiet, ir-regoli u r-regolamenti applikabbli ta' dik il-Parti.
      Artikolu VIII
      Sigurta' ta' informazzjoni
      Hija l-intenzjoni tal-Partijiet li l-attivitajiet taħt dan il-Ftehim u kwalunkwe Arranġament ta' Implimentazzjoni jitwettqu fil-livell mhux klassifikat. L-ebda Informazzjoni Klassifikata ma għandha tiġi pprovduta jew iġġeneratat taħt dan il-Ftehim jew kwalunkwe Arranġament ta' Implimentazzjoni.
      Artikolu IX
      Interpretazzjoni u emendi
      1.   Kwalunkwe nuqqas ta' qbil dwar l-interpretazzjoni jew l-applikazzjoni ta' dan il-Ftehim, kwalunkwe Arranġament ta' Implimentazzjoni, jew transazzjonijiet imwettqa hawn taħt għandhom jiġu solvuti permezz ta' konsultazzjoni bejn il-Partijiet u ma għandhom jiġu riferuti għall-ebda tribunal nazzjonali jew internazzjonali, jew parti terza għal soluzzjoni.
      2.   Kwalunkwe waħda mill-Partijiet tista', fi kwalunkwe ħin, titlob emenda ta' dan il-Ftehim billi tipprovdi notifika bil-miktub lill-Parti l-oħra. Fil-każ li ssir tali talba, il-Partijiet għandhom jidħlu f'negozjati minnufih. Dan il-Ftehim jista' jiġi emendat biss bi ftehim bil-miktub bejn il-Partijiet.
      Artikolu X
      Dħul fis-seħħ u terminazzjoni
      Dan il-Ftehim, li jikkonsisti fi Preambolu, l-Artikoli I-X u l-Annessi A u B, għandu jidħol fis-seħħ fid-data tal-aħħar firma. Dan il-Ftehim għandu jibqa' fis-seħħ sakemm ma jiġix terminat bl-approvazzjoni reċiproka bil-miktub tal-Partijiet jew minn kwalunkwe waħda mill-Partijiet li tagħti minn tal-anqas 180 jum avviż bil-miktub lill-Parti l-oħra tal-intenzjoni tagħha li titterminah. Minkejja t-terminazzjoni ta' dan il-Ftehim, l-obbligi kollha ta' rimborż mġarrba skont it-termini tiegħu għandhom jibqgħu vinkolanti għall-Parti responsabbli sakemm jiġu sodisfatti.
      B'XHIEDA TA' DAN, is-sottoskritti, debitament awtorizzati, iffirmaw dan il-Ftehim.
      
         MAGĦMUL fi Brussell, f'dan is-sitt jum ta' Diċembru 2016, f'żewġ kopji, bil-lingwa Ingliża.
         
             
         
      
      
         LISTA TAL-ANNESSI
         
                     ANNESS A
                  
                  
                     Elementi ta' Data Essenzjali Minimi għal Ordnijiet
                  
               
                     TAB A
                  
                  
                     Formola ta' Ordni Standard
                  
               
                     ANNESS B
                  
                  
                     Rimborż
                  
               
      
         ANNESS A
         ELEMENTI TA' DATA ESSENZJALI MINIMI GĦAL ORDNIJIET
         
                     (1)
                  
                  
                     Data tal-Ordni
                  
               
                     (2)
                  
                  
                     Titolu u indirizz tal-uffiċċju li għandu jħallas il-kont
                  
               
                     (3)
                  
                  
                     Elenkar numeriku taċ-ċifri ta' provvista ta' oġġetti, jekk ikun hemm
                  
               
                     (4)
                  
                  
                     Kwantità u deskrizzjoni tal-materjali/servizzi mitluba
                  
               
                     (5)
                  
                  
                     Kwantità fornita
                  
               
                     (6)
                  
                  
                     Unità ta' kejl
                  
               
                     (7)
                  
                  
                     Prezz unitarju fil-munita speċifikata mill-Parti ta' fatturazzjoni, jew kif ikun miftiehem fl-Ordni
                  
               
                     (8)
                  
                  
                     Kwantità fornita (5) multiplikata mill-prezz unitarju (7)
                  
               
                     (9)
                  
                  
                     Munita speċifikata mill-Parti ta' fatturazzjoni, jew kif ikun miftiehem fl-Ordni
                  
               
                     (10)
                  
                  
                     Ammont Totali tal-Ordni espress fil-munita speċifikata mill-Parti ta' fatturazzjoni, jew kif ikun miftiehem fl-Ordni
                  
               
                     (11)
                  
                  
                     Isem (ittajpjat jew stampat), firma, u titolu tar-rappreżentant awtorizzat tal-Ordni
                  
               
                     (12)
                  
                  
                     Benefiċjarju li jiġi indikat mar-rimessa
                  
               
                     (13)
                  
                  
                     Titolu u indirizz tal-uffiċċju li għandu jirċievi r-rimessa
                  
               
                     (14)
                  
                  
                     Firma tad-destinatarju li jagħraf l-Appoġġ Loġistiku, Provvisti jew Servizzi li rċieva fuq l-Ordni jew dokument supplementarju separat
                  
               
                     (15)
                  
                  
                     Numru tad-dokument tal-Ordni
                  
               
                     (16)
                  
                  
                     Organizzazzjoni riċeventi
                  
               
                     (17)
                  
                  
                     Organizzazzjoni tal-ħruġ
                  
               
                     (18)
                  
                  
                     Tip ta' transazzjoni
                  
               
                     (19)
                  
                  
                     Referenza għall-fondi jew ċertifikazzjoni tad-disponibbiltà tal-fondi meta applikabbli skont il-proċeduri tal-Partijiet
                  
               
                     (20)
                  
                  
                     Data u post tat-trasferiment oriġinali; fil-każ ta' Transazzjoni ta' Skambju, skeda ta' sostituzzjoni li tinkludi l-ħin u l-post tat-trasferiment ta' sostituzzjoni
                  
               
                     (21)
                  
                  
                     Isem, firma u titolu tal-uffiċjal ta' aċċettazzjoni awtorizzat
                  
               
                     (22)
                  
                  
                     Rekwiżiti speċjali addizzjonali, jekk ikun hemm, bħal trasport, ippakkjar, eċċ.
                  
               
                     (23)
                  
                  
                     Limitazzjoni tar-responsabbiltà tal-gvern
                  
               
                     (24)
                  
                  
                     Isem, firma, data u titolu tal-uffiċjal tal-Parti Fornitriċi li filfatt toħroġ l-Appoġġ Loġistiku, Provvisti, jew Servizzi.
                  
               
            ANNESS A/TAQSIMA A
            FORMOLA TA' ORDNI STANDARD
            
               
            Test ta 'immaġni
            
               FTEHIM DWAR L-AKKWISTI U L-ISKAMBJU TA’ SERVIZZI (ACSA)/APPOĠĠ LOĠISTIKU REĊIPROKU (MLS)
               FORMOLA TA’ ORDNI STANDARD
               1. Talba Nru
               2. Ftehim ta’ Appoġġ
               3. Operazzjoni/Żona
               4. Data tal-Ordni
               5. Unità Rikjedenti
               6. Nazzjon Rikjedenti
               7. Unità ta’ Provvista
               8. Nazzjon ta’ Provvista
               9. Konsenja lil Unità
               10. Konsenja lil Pajjiż
               11. Post tal-Konsenja
               12. Ħin tal-Konsenja
               13. IS-SOMMARJU MITLUB TAL-PARTITA (ARA L-FOLJA TAD-DETTALJI MEHMUŻA DWAR IL-PARTITA)
               Nru
               Sub
               Mehmuż
               Numru ta’ Referenza u Deskrizzjoni
               Unità ta’ Kejl
               Kwantità Mitluba (Bi Tnaqqis ta’ dak Riċevut Qabel)
               Kwantità Riċevuta
               Prezz tal-Unità
               Total
            
            
               
            Test ta 'immaġni
            
               14. Metodu ta’ Ħlas
               15. Valuta
               16. Ammont li ma għandux jinqabeż
               17. Prezz tal-Partita
               Flus Kontanti Sostituzzjoni in natura (RIK) Skambju ta’ valur ugwali (EVE)
               22. Rikjedent Awtorizzat
               23. Fornitur Awtorizzat
               18. Spejjeż ta’ Trasport
               Firma
               Firma
               19. Spejjeż Oħra
               Isem (Kunjom, L-ewwel Grad Militari/Titolu)
               Data
               Isem (Kunjom, L-ewwel Grad Militari/Titolu)
               Data
               20. Total Mitlub
               Unità/Uffiċċju
               Stat/Organizzazzjoni
               Unità/Uffiċċju
               Stat/Organizzazzjoni
               21. Data Miftiehma tar-Ritorn
               24. Nru. tal-Ordni ta’ Xiri
               25. Referenza għall-Fondi
               26. Fatturat Lil
               30. Rimarki
               27. Nru tal-Fattura
               28. Nru tal-Kont/Nru ta’ Traċċar Finanzjarju
               29. Ħlas Lil
               31. Riċevuta
               32. Fattura
               Niċċertifika li l-ammont fatturat jeskludi t-taxxi kollha li għalihom ingħatat eżenzjoni skont id-dispożizzjonijiet tal-ftehimiet eżistenti u li l-fattura hija korretta.
               Firma
               Firma
               Isem (Kunjom, L-ewwel Grad Militari/Titolu)
               Data
               Isem (Kunjom, L-ewwel Grad Militari/Titolu)
               Data
               20. Total Mitlub
               Unità/Uffiċċju
               Stat/Organizzazzjoni
               Unità/Uffiċċju
               Stat/Organizzazzjoni
               21. Data Miftiehma tar-Ritorn
            
         
      
      
         ANNESS B
         RIMBORŻ
         
                  
                     1.
                  
                  
                     Għat-trasferimenti ta' Appoġġ Loġistiku, Provvisti u Servizzi taħt dan il-Ftehim, il-Partijiet għandhom jaqblu dwar pagament jew permezz ta' kontanti (“Transazzjoni Rimborsabbli”), jew permezz ta' Sostituzzjoni in Natura jew Skambju ta' Valur Ugwali (it-tnejn li huma “Transazzjonijiet ta' Skambju”). Il-Parti Riċeventi għandha tħallas lill-Parti Fornitriċi kif previst jew fil-paragrafu 1.a. jew fil-paragrafu 1.b. ta' dan l-Anness.
                     
                                 (a)
                              
                              
                                 Transazzjoni Rimborżabbli. Il-Parti Fornitriċi għandha tippreżenta Fatturi lill-Parti Riċeventi wara l-konsenja jew it-twettiq tal-Appoġġ Loġistiku, Provvisti u Servizzi. Iż-żewġ Partijiet għandhom jipprevedu l-pagament tat-transazzjonijiet kollha, u kull Parti għandha toħroġ fattura lill-Parti l-oħra tal-anqas darba kull tliet (3) xhur għat-transazzjonijiet kollha li ma jkunux ġew fatturati qabel. Il-fatturi għandhom ikunu akkumpanjati mid-dokumentazzjoni ta' appoġġ meħtieġa u għandhom jitħallsu fi żmien sittin (60) jum mid-data mħejjija u mdaħħla fil-fattura. Il-pagament għandu jsir fil-valuta tal-Parti Fornitriċi jew kif miftiehem fl-Ordni. Meta jipprezzaw Transazzjoni Rimborżabbli, il-Partijiet jaqblu dwar il-prinċipji tal-ipprezzar reċiproċi li ġejjin:
                                 
                                             (1)
                                          
                                          
                                             Fil-każ ta' akkwist speċifiku mill-Parti Fornitriċi mill-kuntratturi tagħha f'isem il-Parti Riċeventi, il-prezz ma għandux ikun inqas favorevoli mill-prezz mitlub lill-Forzi Militari tal-Parti Fornitriċi mill-kuntrattur tal-Parti Fornitriċi għal oġġetti jew servizzi identiċi, bit-tnaqqis ta' kwalunkwe ammont eskluż mill-Artikolu VI ta' dan il-Ftehim. Il-prezz mitlub jista' jqis differenzjali minħabba l-iskedi ta' konsenja, il-punti ta' konsenja, u kunsiderazzjonijiet simili oħra.
                                          
                                       
                                             (2)
                                          
                                          
                                             Fil-każ ta' Trasferiment mir-riżorsi proprji tal-Parti Fornitriċi jew, fil-każ tal-UE, ir-riżorsi tal-Istati Membri tagħha, il-Parti Fornitriċi għandha titlob l-istess prezz li tkun talbet lill-Forzi Militari tagħha għall-istess Appoġġ Loġistiku, Provvisti u Servizzi, mid-data li sseħħ il-konsenja jew il-prestazzjoni, bit-tnaqqis tal-ammonti esklużi bl-Artikolu VI ta' dan il-Ftehim. Fi kwalunkwe każ, fejn prezz ma jkunx ġie stabbilit jew ħlasijiet ma jsirux għall-Forzi Militari proprji, il-Partijiet għandhom jaqblu dwar prezz minn qabel, li jirrifletti l-prinċipji ta' pprezzar reċiproċi, eskluż ħlasijiet li huma preklużi skont dawn l-istess prinċipji ta' pprezzar reċiproċi.
                                          
                                       
                           
                                 (b)
                              
                              
                                 Transazzjoni ta' Skambju. It-Transazzjonijiet ta' Skambju jistgħu jsiru jew b'Sostituzzjoni in Natura jew bi Skambju ta' Valur Ugwali. Il-Parti Riċeventi għandha tħallas billi tittrasferixxi lill-Parti Fornitriċi Appoġġ Loġistiku, Provvisti u Servizzi li l-Partijiet ikunu qablu li huma identiċi (jew sostanzjalment identiċi) jew tal-istess valur monetarju għall-Appoġġ Logistiku, Provvisti u Servizzi konsenjati jew imwettqa mill-Parti Fornitriċi. Meta l-metodu ta' pagament miftiehem ikun l-Iskambju ta' Valur Ugwali, qabel l-għoti tal-appoġġ mitlub iż-żewġ Partijiet ser jaqblu, safejn possibbli, dwar l-oġġetti u s-servizzi li ser jiġu aċċettati għall-ħlas. Il-Parti Riċeventi hija responsabbli biex tieħu ħsieb it-trasport u l-konsenja ta' ritorn tal-Appoġġ Loġistiku, Provvisti u Servizzi ta' sostituzzjoni fil-post miftiehem b'mod reċiproku mill-Partijiet fil-mument li l-Ordni tkun ġiet iffirmata. Jekk il-Parti Riċeventi ma tlestix l-iskambju fit-termini ta' skeda ta' sostituzzjoni miftiehma jew valida fil-mument tat-transazzjoni oriġinali, li ma tistax teċċedi sena mid-data tat-transazzjoni oriġinali, it-transazzjoni għandha titqies rimborżabbli u tkun regolata mill-paragrafu 1.a. hawn fuq, ħlief li l-prezz għandu jkun stabbilit bl-użu tal-prezzijiet reali jew stmati validi fid-data li l-pagament altrimenti kien ikun dovut.
                              
                           
                                 (c)
                              
                              
                                 Stabbiliment ta' Prezz jew Valur. Il-mekkaniżmi ta' pprezzar li ġejjin huma pprovduti biex tiġi kkjarifikata l-applikazzjoni tal-prinċipji tal-ipprezzar reċiproċi. Il-prezz stabbilit għall-materjal tal-istokk tal-inventarju għandu jkun il-prezz tal-istokk elenkat tal-Parti Fornitriċi, li, fil-każ tal-UE, għandu jkun il-prezz tal-istokk tal-Istat Membru rilevanti. Il-prezz għal akkwist ġdid għandu jkun l-istess prezz imħallas lill-kuntrattur jew il-bejjiegħ mill-Parti Fornitriċi. Il-prezz għas-servizzi mwettqa ser ikun il-prezz standard tal-Parti Fornitriċi, jew, jekk mhux applikabbli, l-ispejjeż direttament assoċjati mal-forniment tas-servizzi. Il-prezzijiet mitluba jinħtieġ li jeskludu t-taxxi u d-dazji kollha li l-Parti Riċeventi hija eżentata milli tħallas skont ftehimiet applikabbli oħra. Fuq talba, il-Partijiet jaqblu li jipprovdu informazzjoni suffiċjenti biex jiġi vverifikat li dawn il-prinċipji ta' pprezzar reċiproċi ġew segwiti u li l-prezzijiet ma jinkludux spejjeż eżentati jew esklużi.
                              
                           
               
                  
                     2.
                  
                  
                     Meta ma jiġix maqbul prezz definittiv minn qabel għall-Ordni, din għandha, sakemm jintlaħaq ftehim dwar il-prezz finali, tistabbilixxi responsabbiltà massima għall-Parti li tkun qed tordna l-Appoġġ Loġistiku, Provvisti u Servizzi. Imbagħad il-Partijiet għandhom jibdew negozjati minnufih biex jistabbilixxu l-prezz finali.
                  
               
                  
                     3.
                  
                  
                     Il-POCs għal pagamenti u ġbir għal kull Parti huma identifikati fin-notifiki skambjati bejn Athena u d-Dipartiment tad-Difiża tal-Istati Uniti tal-Amerka.
                  
               
                  
                     4.
                  
                  
                     Il-prezz għall-Appoġġ Loġistiku, Provvisti u Servizzi skont dan il-Ftehim ma għandux ikun ogħla mill-prezz għall-istess Appoġġ Loġistiku, Provvisti u Servizzi disponibbli taħt kwalunkwe ftehim applikabbli ieħor.